## Pravilnik o načinu prijavljivanja i vođenju evidencija Hrvatskog zavoda za zapošljavanje

### NN 57/2006 (24.5.2006.), Pravilnik o načinu prijavljivanja i vođenju evidencija Hrvatskog zavoda za zapošljavanje

# HRVATSKI ZAVOD ZA ZAPOŠLJAVANJE

**1367**

Na temelju članka 13. Zakona o posredovanju pri zapošljavanju i pravima za
vrijeme nezaposlenosti (»Narodne novine«, br. 32/02, 86/02, 114/03 i 151/03.) i
članka 20. Statuta Hrvatskog zavoda za zapošljavanje (»Narodne novine«, br.
86/03. i 3/06) Upravno vijeće Hrvatskog zavoda za zapošljavanje na sjednici od
21. travnja 2006. donijelo je

## PRAVILNIK

### O NAČINU PRIJAVLJIVANJA I VOĐENJU EVIDENCIJA HRVATSKOG ZAVODA ZA ZAPOŠLJAVANJE

### I. OPĆE ODREDBE

Članak 1.

Ovim Pravilnikom uređuje se način i mjesto podnošenja, sadržaj i rokovi prijava
Hrvatskom zavodu za zapošljavanje (u daljnjem tekstu: Zavod) za nezaposlene
osobe i druge osobe koje koriste usluge Zavoda, te vođenje evidencija Zavoda.

Članak 2.

U Zavodu se vode evidencije o:
1. nezaposlenim osobama,
2. osobama koje se ne smatraju nezaposlenim, a prijavljuju se Zavodu radi
promjene zaposlenja, odnosno radi posredovanja, savjetovanja i informiranja,
3. osobama u procesu profesionalnog usmjeravanja,
4. osobama u postupku profesionalne selekcije,
5. poslodavcima i drugim pravnim osobama koji koriste usluge Zavoda.

II. EVIDENCIJA O NEZAPOSLENIM OSOBAMA I TRAŽITELJIMA ZAPOSLENJA

Članak 3.

(1) Nezaposlena osoba koja ispunjava uvjete propisane člankom 7. Zakona o
posredovanju pri zapošljavanju i pravima za vrijeme nezaposlenosti (u daljnjem
tekstu: Zakon) vodi se u osnovnoj evidenciji.
(2) U pomoćnoj evidenciji vodi se tražitelj zaposlenja iz članka 10. Zakona koji
se ne smatra nezaposlenom osobom.

Članak 4.

(1) Nezaposlena osoba prijavljuje se u evidenciju Zavoda prema mjestu
prebivališta, odnosno prema mjestu prestanka radnog odnosa ako u tom mjestu ima
boravište.
(2) Tražitelj zaposlenja prijavljuje se u evidenciju Zavoda prema mjestu
prebivališta, odnosno prema mjestu boravišta.
(3) Tražitelj zaposlenja ne može se istovremeno voditi u evidenciji Zavoda kao
nezaposlena osoba, niti se istovremeno može voditi kao tražitelj zaposlenja u
više područnih službi Zavoda.

*1. Način i rokovi prijavljivanja nezaposlene osobe*

1.1. Prva prijava, grupno informiranje i individualno savjetovanje

Članak 5.

(1) Prvu prijavu Zavodu nezaposlena osoba obavlja osobno uz predočenje:
1. osobne iskaznice,
2. radne knjižice, sa zaključenim stažom osiguranja,
3. potvrde o boravištu, ako se prijavljuje prema mjestu prestanka radnog odnosa.
(2) Osoba kojoj u radnoj knjižici nije zaključen staž osiguranja prvu prijavu
Zavodu može obaviti uz predočenje primjerka prijave o prestanku osiguranja
ovjerenu i zaprimljenu u Hrvatskom zavodu za mirovinsko osiguranje.
(3) Nezaposlena osoba koja je na bolničkom liječenju, odnosno na liječenju koje
traje duže od dva mjeseca, kao i osoba koja je u pritvoru, ne mora se osobno
prijaviti Zavodu, već to može učiniti putem pošte ili punomoćnika uz priloženi
dokaz nadležne ustanove.

Članak 6.

Nezaposlena osoba, koja podnosi zahtjev za novčanu naknadu, uz dokaze iz članka
5. stavka 1. ovoga Pravilnika prilaže:
1. dokaz o prestanku radnog odnosa,
2. presliku radne knjižice,
3. potvrdu o obračunatoj plaći za posljednja tri mjeseca provedena na radu.

Članak 7.

(1) Nezaposlena osoba stranac koja ima privremeni boravak u Republici Hrvatskoj
i koja ima pravo na novčanu naknadu po prestanku radnog odnosa u Republici
Hrvatskoj, prijavljuje se u evidenciju Zavoda prema mjestu privremenog boravka.
(2) Nezaposlena osoba stranac uz zahtjev za novčanu naknadu prilaže sljedeće
dokaze:
1. osobnu iskaznicu za stranca ili putnu ispravu,
2. potvrdu o boravištu prema Zakonu o strancima (»Narodne novine«, br. 109/03. i
182/04.),
3. dokaz o prestanku radnog odnosa,
4. presliku radne knjižice,
5. potvrdu o obračunatoj plaći za posljednja tri mjeseca provedena na radu.
(3) Nezaposlena osoba stranac iz stavka 1. ovoga članka obvezna se javljati
Zavodu jedanput mjesečno uz predočenje osobne iskaznice za stranca ili putne
isprave i evidencijskog lista.

Članak 8.

(1) Nezaposlena osoba obvezna je provoditi aktivnosti propisane Pravilnikom o
aktivnom traženju posla i raspoloživosti za rad (»Narodne novine«, br. 96/02).
(2) Radi upoznavanja s razlozima i načinima utvrđivanja radnog i stručnog
potencijala osobe, te izrade Profesionalnog plana zapošljavanja, nezaposlenoj
osobi koja je ušla u evidenciju Zavoda određuju se termini za grupno
informiranje i najmanje dva individualna savjetovanja.
(3) Grupno informiranje obvezno prethodi prvom individualnom savjetovanju.
(4) Individualno savjetovanje, na kojem se potpisuje Profesionalni plan
zapošljavanja, mora se zakazati u roku od 90 dana od dana ulaska nezaposlene
osobe u evidenciju Zavoda.

Članak 9.

(1) U roku od 30 dana od dana prve prijave nezaposlena osoba sama ili u suradnji
sa službenom osobom Zavoda popunjava sljedeće obrasce:
1. Prijavnicu u evidenciju Zavoda (Obrazac P-1),
2. Radni profil (Obrazac P-2),
3. Evidencijski list (Obrazac EV-1),
(2) U roku od 90 dana od dana prve prijave nezaposlena osoba popunjava
Profesionalni plan zapošljavanja (Obrazac PP) u suradnji sa službenom osobom
Zavoda. Profesionalni plan zapošljavanja pot­pisuju nezaposlena osoba i službena
osoba Zavoda.
(3) Nakon potpisivanja Profesionalnog plana zapošljavanja iz stavka 2. ovoga
članka nezaposlena osoba vodi Dnevnik traženja posla (Obrazac EV-2)

1.2. Redovno javljanje

Članak 10.

(1) Nezaposlena osoba obvezno se javlja Zavodu jedanput mjesečno uz predočenje:
1. osobne iskaznice,
2. evidencijskog lista,
3. radne knjižice.
(2) Iznimno od stavka 1. ovoga članka može se odobriti nezaposlenoj osobi, na
temelju dokaza nadležne ustanove, nejavljanje Zavodu u dužem vremenskom razmaku
u slučaju bolničkog liječenja, odnosno liječenja koje traje duže od dva mjeseca,
kao i za vrijeme pritvora.

*2. Način i rokovi prijavljivanja tražitelja zaposlenja*

Članak 11.

Tražitelj zaposlenja prvu prijavu Zavodu obavlja osobno uz predočenje:
1. osobne iskaznice,
2. potvrde o boravištu, ako se prijavljuje izvan mjesta prebivališta,
3. dokaza o završenom stupnju obrazovanja.

Članak 12.

(1) U roku od 30 dana od dana prve prijave Zavodu tražitelj zaposlenja sam ili u
suradnji sa službenom osobom Zavoda popunjava Prijavnicu u evidenciju Zavoda.
(2) U roku od 90 dana od dana prve prijave Zavodu tražitelj zaposlenja dužan je
službenoj osobi Zavoda dostaviti popunjeni Radni profil.
(3) Tražitelj zaposlenja može, ako za to ima osobni interes, utvrditi
Profesionalni plan zapošljavanja i voditi Dnevnik traženja posla.

*3. Sadržaj obrazaca*

Članak 13.

(1) Prijavnica u evidenciju Zavoda sadrži osnovne podatke o nezaposlenoj osobi/
tražitelju zaposlenja.
(2) Radni profil sadrži podatke o stečenim znanjima kroz sve redovne i dodatne
programe obrazovanja i osposobljavanja, radnom iskustvu (zanimanjima), te
profesionalnim interesima i sklonostima nezaposlene osobe/tražitelja zaposlenja.

Članak 14.

Evidencijski list sadrži podatke o redovitim javljanjima nezaposlene osobe
Zavodu, te zakazanim terminima za grupna informiranja i individualna
savjetovanja.

Članak 15.

(1) Profesionalnim planom zapošljavanja utvrđuje se popis poslova ili
djelatnosti koje nezaposlena osoba može obavljati prema svojim stručnim i radnim
sposobnostima, interesima i potrebama tržišta rada.
(2) Profesionalni plan zapošljavanja sadrži aktivnosti i rokove koje provodi
nezaposlena osoba u okviru pripreme za zapošljavanje, samozapošljavanja i
traženja posla.

Članak 16.

Dnevnik traženja posla kojeg vodi nezaposlena osoba, a prati službena osoba
Zavoda, sadrži podatke o realizaciji Profesionalnog plana zapošljavanja, koji se
prikupljaju kroz podnošenje molbi poslodavcu i javljanje na oglase i natječaje.

*4. Prestanak vođenja evidencije o nezaposlenoj osobi i tražitelju zaposlenja*

Članak 17.

Nezaposlena osoba prestaje se voditi u osnovnoj evidenciji Zavoda kada nastupe
slučajevi propisani člankom 11. Zakona.

Članak 18.

Tražitelj zaposlenja prestaje se voditi u pomoćnoj evidenciji Zavoda u sljedećim
slučajevima:
1. ako ne popuni obrazac iz članka 12. stavka 2. ovoga Pravilnika,
2. ako se protekom 9 mjeseci od dana popunjavanja obrasca iz točke 1. ovoga
članka ne javi Zavodu,
3. na osobni zahtjev.

Članak 19.

(1) Nezaposlena osoba može, na osobni zahtjev, prijeći u pomoćnu evidenciju kao
tražitelj zaposlenja najviše dva puta u tijeku 12 mjeseci.
(2) Tražitelj zaposlenja koji ispuni uvjete za upis u osnovnu evidenciju
nezaposlenih osoba može, na osobni zahtjev, prijeći u tu evidenciju.

III. EVIDENCIJA O OSOBAMA U POSTUPKU PROFESIONALNOG USMJERAVANJA

Članak 20.

(1) O osobama koje se uključuju u postupak profesionalnog usmjeravanja vode se
posebne evidencije.
(2) Profesionalno usmjeravanje je stručna pomoć pri izboru i promjeni zvanja i
zanimanja, a ostvaruje se postupcima profesionalnog informiranja i savjetovanja.
(3) Za osobu iz stavka 1. ovoga članka popunjavaju se sljedeći obrasci:
1. Prijavni list s osnovnim identifikacijskim i anamnestičkim podacima,
2. Dosje s podacima o rezultatima primjene dijagnostičkih postupaka i
aktivnosti,
3. Pisano mišljenje izdano korisniku, odnosno relevantnim institucijama.

IV. EVIDENCIJA O OSOBAMA U POSTUPKU PROFESIONALNE SELEKCIJE

Članak 21.

(1) O osobama u postupku profesionalne selekcije, koje su prošle obradu stručnog
tima vodi se posebna evidencija.
(2) Profesionalna selekcija je postupak izbora kandidata za zapošljavanje na
temelju stručne provjere usklađenosti sposobnosti i karakteristika osobnosti
kandidata sa zahtjevima posla i radnog okruženja.
(3) Za osobu iz stavka 1. ovoga članka popunjavaju se sljedeći obrasci:
1. Lista potencijalnih kandidata s naznačenim ciljem selekcije,
2. Izvještaj o primijenjenim psihodijagnostičkim instrumentima i rezultatima, a
po potrebi i relevantnim medicinskim ispitivanjima,
3. Pisano mišljenje stručnog tima tražitelju selekcije.

V. EVIDENCIJA O POSLODAVCIMA I DRUGIM PRAVNIM OSOBAMA KOJI KORISTE USLUGE ZAVODA

Članak 22.

(1) Evidencija o poslodavcima i drugim pravnim osobama vodi se na temelju
njihove osobne prijave i traženih usluga.
(2) Evidencija iz stavka 1. ovoga članka sadrži osnovne podatke o poslodavcu,
odnosno drugoj pravnoj osobi, njihovim potrebama i uslugama koje im je Zavod
pružio.

Članak 23.

(1) Prijava potrebe za radnikom (Obrazac TR) sadrži osnovne podatke o
poslodavcu, odnosno drugoj pravnoj osobi, te uvjetima koje radnik mora
ispunjavati za obavljanje poslova za koje se traži posredovanje.
(2) Prijavu iz stavka 1. ovoga članka dostavlja poslodavac, odnosno druga pravna
osoba Zavodu osobno, poštom, elektronskim putem ili na neki drugi način.
(3) Zavod je obvezan u roku od 5 dana od dana primitka potrebe za radnikom
izvijestiti poslodavca, odnosno drugu pravnu osobu koje mjere može poduzeti ili
poduzima.
(4) Zavod će objaviti sve podatke iz Prijave potrebe za radnikom u svojim
sredstvima informiranja. Ukoliko poslodavac ne želi objavu svojih osobnih
podataka, Zavod će objaviti Prijavu potrebe za radnikom bez tih podataka.

VI. PRIJELAZNE I ZAVRŠNE ODREDBE

Članak 24.

Obrasci iz članaka 9. stavka 1. točke 1. i članka 23. stavka 1. ovoga Pravilnika
otiskani su uz ovaj Pravilnik i čine njegov sastavni dio.

Članak 25.

Na dan stupanja na snagu ovoga Pravilnika prestaje važiti Pravilnik o
evidencijama u oblasti zapošljavanja (»Narodne novine«, br. 1/89).

Članak 26.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-01/06-01/03
Urbroj: 344-17/1-06-8
Zagreb, 21. travnja 2006.

Predsjednica
Upravnog vijeća
**Vera Babić**, v. r.

![](dodatni/145833.gif)

Pod materijalnom i kaznenom odgovornošću, u svrhu prijave u evidenciju
nezaposlenih osoba (članak 7. stavak 1. točke 1. do 6. Zakona o posredovanju pri
zapošljavanju i pravima za vrijeme nezaposlenosti – »Narodne novine«, br. 32/02)
izjavljujem:
• mjesečni primitak, odnosno dohodak od samostalne djelatnosti koja se povremeno
obavlja prema propisima o porezu na dohodak, a koji je veći od najvećeg iznosa
novčane naknade utvrđene člankom 35. Zakona
• registrirano trgovačko društvo ili drugu pravnu osobu, odnosno većinski udio u
trgovačkom društvu drugoj pravnoj osobi
• registrirani obrt, slobodno zanimanje djelatnost poljoprivrede i šumarstva;
• osiguran kao poljoprivrednik po propisima o mirovinskom osiguranju
• korisnik mirovine
• korisnik mirovine koji ostvaruje pravo na invalidsku mirovinu na temeIju
profesionalne nesposobnosti za rad
• redovni učenik ili student
Područnu službu ću izvijestiti o svakoj eventualnoj promjeni u roku od 15 dana
od promjene potpisanih činjenica.

Potpis \_\_\_\_\_\_\_\_\_\_\_\_\_\_\_\_\_\_\_\_\_

ZAHTJEV ZA NOVČANU NAKNADU

Broj računa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Podnosim zahtjev za novčanu naknadu za vrijeme nezaposlenosti.
Uručena mi je brošura o pravu na materijalno osiguranje za vrijeme
nezaposlenosti s navedenim potrebnim dokumentima i vremenu u kojem ih moram
priložiti.
Radi utvrđivanja činjenica za rješavanje mojeg zahtjeva prilažem:
1. Dokaz o razlogu prestanka radnog odnosa
2. Potvrda o prosjeku plaće za 3 mjeseca prije prestanka rada
3. Presliku radne knjižice
4. Nešto drugo, što? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Šifra savjetodavca koji je obavio prvu prijavu:
\_\_\_\_\_\_\_\_\_\_\_\_\_\_\_\_\_\_\_  Potpis \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

![](dodatni/145834.gif)

Pravilnik, NN 57/2006-1367
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)